google/wiki40b huggingface dataset:
Conon de Béthune

Bakgrunn

Han var sannsynligvis født før 1160 som femte sønn av Robert V de Béthune, lord av Béthune som døde under et slag ved Acre under Det tredje korstog i 1191. Conons mor var Alice, datter av Hugo III, hertug av Saint-Pol.
Han fikk litterær utdannelse ved sin fetter Hugues III d'Oisy som lærte ham poesi og diktekunst.

Korsfarer

Etter sin deltakelse i Det tredje korstog til Palestina meldte han seg til tjeneste i Det fjerde korstog i 1203 sammen sin bror Guillaume under Balduin, greve av Flandern og Hainaut som senere ble keiser etter erobringen av Konstantinopel i 1204. I begynnelsen var han en av seks riddere med ansvar for transport og forsyninger, men da hæren kom til Konstantinopel ble han utnevnt til latinernes talsmann i forhandlingene med bysantinerne. Hans retoriske evner og klokskap ble rost av korsfareren Geoffroi de Villehardouin som sa om Conon: «Bon chevalier et sage estoit et bien eloquens» (En god ridder og en klok mann var han, og meget veltalende).
Da korstoget hadde inntatt Konstantinopel fikk Conon en rekke viktige stillinger i Det latinske riket. Han fikk i 1204 tittelen «protovestarius» med ansvar for statsfinansene. Han spilte også en viktig rolle i Balduin I’s forhandlinger med Bonifatius av Montferrat, øverste leder for Det fjerde korstog og senere konge i Thessaloniki, før slaget ved Adrianopolis i 1205 mot bulgarerne. I dette slaget ble Balduin I tatt til fange og drept. I 1209 underskrev han Sapienza-traktaten på keiserens vegne.
Conon tjenestegjorde under Balduin Is bror Henrik av Flandern til hans død i 1217, etterfulgt av Balduins og Henriks søster Yolanda av Flandern. Fra 1217 var Yolandas ektemann Peter II av Courtenay keiser, men han ble arrester og fengslet i Despotatet Epirus underveis til Konstantinopel. Yolanda regjerte derfor i ektemannens fravær. Under hennes regjeringstid forsvarte Conon byen Adrianopolis, og ble utnevnt til «sebastokrator» med rang nest etter keiseren. Da Yolanda døde i august 1219 ble hennes sønn Robert I utnevnt til keiser, men han befant seg i Frankrike. Conon ble da utnevnt til regent i hans fravær, men han døde allerede i desember samme år.

Conons diktning

Bare 14 av diktene som kan tilskrives Conon de Béthune er bevart til vår tid, og flere av disse har usikkert opphav. Hans dikt ble skrevet for å bli sunget, og ti av dem har musikknotasjon. De fleste av diktene er kjærlighetssanger, men to av dem er viktige "chansons de croisade" eller korstogssanger der dikteren beklager sin forestående avreise fra sin elskede, men likevel aksepterer korsfarerens «edle kall». Conon de Béthune viser seg også til tider å være ironisk eller satirisk, og i et av hans korstogsdikt skriver han med stort engasjement mot økonomiske misligheter fra de som samler inn midler til korsfarerne.
Det vanskelige valget

«Det vanskelige valget» er en roman av Margit Sandemo fra 1982. Originalens tittel er «Tre gåtor», men den har også vært utgitt under tittelen «Den gåtfulla dörren». Originalt var det en kortroman fra 1982, men Sandemo laget en lengre versjon av den for ukebladet Hjemmet, og det er den som foreligger som bok nå. Romanens hovedperson Caharina, ble allerede som barn bortlovet til Malcom Järnkrona. Da hun som 27-åring fikk et brev der han brøt forlovelsen, reiser Catharina til godet hans, forkledd som tjenestepike. Her kastes hun inn i et drama av kvinnehersketeknikk, mord og løgner. Og en gåtefull dør som skal skjule en hemmelighet. Det hviskes også om at gamle erverdige fru Agnetha Järnkrona skal gå igjen på godset. Da også Catharinas liv blir satt i fare, tilstår hun for Malcom hvem hun er, og et kjærlighetsforhold oppstår mellom de to, og boblen av ondskap sprekker på godset, slik at trådene nøstes sammen i god Sandemostil. Boken ble utgitt som bok nr 21 i «Sandemoserien».
Hery

Uttale

Navnet uttales som engelsk hair, altså med stum y på slutten.
Svinefoss

Svinefoss er et fossefall i Ådalselva (Begnavassdraget) og ligger i Ringerike kommune, Buskerud. Den har en total fallhøyde på 8 meter og er i sin helhet utbygd for kraftproduksjon, gjennom Begna kraftverk. Kraftverket eies av EB Kraftproduksjon AS.
Svinefoss ble først utnyttet da Begna Træsliberi ble opprettet der i 1888. Det var i drift fram til 1953, da produksjonen ble nedlagt og tømmerkvoten overført til Follum Fabrikker.
Fossen er regulert av ett damanlegg bestående av ei klappeluke og en gravitasjonsdam med fritt overløp
Air France

Historie

Air France ble stiftet i 1933 etter en fusjon av flere mindre franske flyselskaper. Selskapet startet ruter til flere europeiske land, samt til de franske kolonier. Under andre verdenskrig flyttet selskapet sine aktiviteter til Casablanca i Marokko. Etter krigen ble selskapet omgjort til et statlig foretak, og den dag i dag eier den franske stat en stor andel i selskapet, selv om staten har solgt seg delvis ut av selskapet i de senere år.
I 1976 begynte selskapet sammen med British Airways flygninger med Concorde-flyet, en flytype de to selskapene fikk lov til at kjøpe for kun £1/stk etter at en lang rekke andre selskaper annullerte sine ordre. Ruten Paris-New York tok 3 timer og 20 minutter med det nye supersoniske flyet. Flygning med Concorde stoppet i 2003, etter at en ulykke ved avgang fra Paris, hvor samtlige om bord døde, fikk omkostningene til å stige, samtidig med at antallet passasjerer falt ytterligere etter terrorangrepene 11. september 2001.

Air France-KLM

Air France fusjonerte med det nederlandske flyselskapet KLM i mai 2004, noe som resulterte i selskapet Air France-KLM. Air France-KLM er verdens største flyselskap etter omsetning og det tredje største i verden (størst i Europa) etter antall passasjer-kilometer.
Air France-KLM er en del av SkyTeam-alliansen sammen med Aeroflot, Delta Air Lines, Aeroméxico, Korean Air, Czech Airlines, og Alitalia. Air France og KLM flyr under deres egne navn.
Agrilus

Utseende

Små (ca. 4-12 millimeter), slanke, vanligvis mer eller mindre metalliske praktbiller. Slekten kjennes på sin avlange kroppsform. Antennene er ganske korte. Hodet er omtrent så bredt som pronotum, med ganske store fasettøyne. Pannen er gjerne noe uthulet i midten slik at det dannes en grop mellom fasettøynene.

Levevis

Som det norske navnet skulle tilsi utvikler disse billene seg gjerne i død ved av små dimensjoner - greiner og kvister. I motsetning til mange av de større praktbillene er utviklingstiden ikke svært lang. Noen arter lever i galler. Disse billene ser stort sett ut til å være vertsspesifikke på én vertsplante-art.

Utbredelse

Slekten finne i alle verdensdeler der det vokser busker og trær bortsett fra New Zealand.
Handelshøyskolen ved Oslomet – storbyuniversitetet

Historie

I 1875 ble Oslo handelsgymnasium (OHG) grunnlagt. Skolen var den første merkantile utdanningen i Norge. Målsettingen for skolen var å gi dem «som have bestemt sig for Handelen eller anden praktisk Virksomhed, en afsluttet theoretisk-praktisk Undervisning i de merkantile Fag ved siden av en høiere Almendannelse».
På 1950 og 1960-tallet økte etterspørselen etter høyere merkantil utdanning på toppen av fullført  Handelsgymnasium. På den tiden var det ingen slike høyere studium i Oslo, og det var store behov for slik kompetanse innen både næringsliv og forvaltning i Oslo-regionen. Flere av de faglige ved OHG jobbet for å møte dette behovet gjennom å starte opp et eget høyskolekandidatstudium ved skolen. Sentrale i dette arbeidet var rektor Olaf Kran sammen med Jørgen Faure Aarhoug, Kjeld Greftegreff, Elias S. Rekkedal, og Kristian K. Saxegaard.
Et formelt forslag om et Økonomisk College tilknyttet OHG ble fremmet i allerede i 1964, og det ble nedsatt arbeidsgrupper med ansvar for de nødvendige fagplaner. I november 1969 ble en endelig søknad sendt fra OHG til Utdanningsdepartementet, og i mai året etter ga departementet tillatelse til oppstart. Økonomisk College ved OHG var det første høyere merkantile utdanningstilbud i Oslo.
Den 24. august 1970 møtte det første kullet på 50 studenter til studiestart på Økonomisk College. Fra 1971 tilbød skolen et toårig høyskolekandidatstudium. I 1977 kom et tredje påbygningsår innen revisjon, og 1987 kom et nytt alternativt tredje påbygningsår i internasjonalisering.
I 1994 ble Økonomisk College innlemmet i Høgskolen i Oslo som Økonomiutdanningen under Avdeling ØKS (økonomi-, kommunal- og sosialfag), senere Institutt for økonomi og administrasjon, under nåværende Fakultet for samfunnsvitenskap. Høgskolen i Oslo ble slått sammen med Høgskolen i Akershus i 2011 til Oslomet.
Mastergradstudiet i bedriftsøkonomi og administrasjon startet opp høsten 2012. I 2015 ble Institutt for økonomi og administrasjon omdannet til Handelshøyskolen ved Oslomet.
MP3

Virkemåte

Komprimeringen går ut på å stykke opp lyden langs tidsaksen i halvveis overlappende blokker. Hver blokk multipliseres med en vindusfunksjon og transformeres med diskret cosinustransformasjon, som er en slektning av fouriertransformasjon. Transformasjonen omgjør informasjon om tidsforløpet til informasjon om frekvensinnhold. Vindusfunksjonen har til oppgave å mykt runde av overganger mellom blokkene, for å dempe den uunngåelige forstyrrelsen i frekvensinformasjon som oppstår i overgangene. For å minimere bitraten, kan mesteparten av frekvensinformasjonen forkastes før menneskeøret begynner å legge merke til det, spesielt frekvenser som ligger på grensene av det hørbare frekvensområdet. En annen finesse er at deler av lyden kodes i mono der de to stereosporene er svært like, i motsetning til på CD-plater, der slik informasjon lagres dobbelt.

Start og slutt

En svakhet ved mp3 er at formatet ikke definerer eksakt tidspunkt for start og slutt. Starten og slutten havner i hver sin ende der hvor det ikke lenger er informasjon om lyden. Som et resultat av virkemåten til mp3, er det alltid et svakt uhørbart "ekko" eller etterslep i begge retninger fra ethvert punkt, som mp3-dekoderen vil oppfatte som informasjon, noe det jo er. Derfor vil en lyd kodet i mp3-formatet alltid bli lengre i begge ender (mest på slutten) enn originallyden var, hvor det ekstra stykket lyd i begge ender består av den nevnte støyen, som er for svak til å høres. Problemet resulterer i en svært hørbar pause mellom påfølgende lydspor som individuelt er mp3-komprimert, og som var ment til å spilles sammenhengende. For å bøte på problemet, bruker flere musikkprogrammer avanserte metoder for å analysere og mikse sammen overganger mellom sanger i sanntid.

Bruk

MP3 har gjort det enkelt å distribuere musikk via Internett, såkalt fildeling av musikk.
En CD med MP3-filer kan typisk inneholde over 100 spor. MP3-spillere kan lagre flere tusen sanger tilsvarende ukevis av musikk dersom de har innebygd harddisk.

MP3 og patentproblematikk

Fraunhofer fikk i 1989 patent på lagringsformatet og har gjennom firmaet Thomson Consumer Electronics håndhevet dette med hard hånd. I september 1998 sendte de et brev til utviklere av gratisprogrammer som lager MP3-filer med beskjed om at de sitter på patenten og at en lisens er nødvendig for å lage eller distribuere MP3-filer. De fleste brydde seg ikke det ringeste om dette, og det er fremdeles enkelt å finne fri programvare som kan kode MP3-lyd. Et resultat av denne strenge lisenspolitikken var utviklingen av lydformatet Ogg Vorbis som ikke inneholder programvarepatenter. Enkelte GNU/Linux-distribusjoner har fjernet støtte for alt som har med MP3 å gjøre nettopp på grunn av dette.
Berg (Trondheim)

Berg er et boligstrøk i Trondheim, mellom Gløshaugen, Kristiansten festning og Moholt.
Området har navnet fra Berg prestegård. Gården er meget gammel og er nevnt i Sverres saga. Kongens svigersønn Karl Sverkersson ble sammen med sine soldater drept her i 1197.
Ned mot Lerkendal ligger Berg studentby.
Trigonophorus dechambrei

Utseende

En middelsstor, flaskegrønn gullbasse. Begge kjønn har et flatt, T-formet framspring i pannen (slektsnavnet betyr "trekant-bærer"), på sidene av dette med rundede lapper, og også et rundet framspring som går fra bakhodet forover. Kroppen er ganske fint punktert, uten tydelige punktstriper på dekkvingene. Beina er rødlige.

Utbredelse

Arten lever i det sørvestlige Kina (Sichuan).
Bukan

Bukan (alternativt bowkan, Bukan eller Bokan, persisk بوکان) er en by i det nordvestre Iran, rett øst for Urmiasjøen. Den ligger i provinsen Vest-Aserbajdsjan og har 150 000 innbyggere (2006).Flertallet av innbyggerne (2012) er kurdere.
Partisplittelse

Arbeiderpartiet

Ved partisplittelsen i Arbeiderpartiet i 1921 meldte mindretallet seg ut og dannet det nye partiet Norges Socialdemokratiske Arbeiderparti. Spørsmålet som delte partiet var om Arbeiderpartiet fortsatt skulle være medlem av Komintern og følge Kominterns retningslinjer.
Da flertallet innad i Arbeiderpartiet hadde endret mening i 1923 og ønsket å trekke partiet ut av Komintern, fulgte partiets andre splittelse. Da brøt mindretallet som fortsatt ønsket å stå i Komintern ut og dannet Norges Kommunistiske Parti. Arbeiderpartiet og sosialdemokratene fusjonerte senere som følge av partisamlingen i 1927.

Venstre

Etter krigen er det partisplittelsen i Venstre som er den mest omtalte. På partiets landsmøte på Røros i 1972 i etterkant av folkeavstemningen om EF-medlemskap kom det til splittelse mellom partiets tilhengere og motstandere av medlemskap. Landsmøtet vedtok å støtte deltakelse i Lars Korvalds nye Nei-regjering, noe som førte til at et stort mindretall marsjerte ut av landsmøtesalen med Helge Seip i spissen og etablerte Det Nye Folkepartiet, senere omdøpt til Det Liberale Folkepartiet (DLF). Splittelsen førte til at de to partiene nesten falt ut av Stortinget, fra 13 representanter for gamle Venstre ved Stortingsvalget i 1969, til 2 for Venstre og 1 for utbryterne ved valget i 1973.
Ved lokalvalgene i 1987 stilte Venstre og DLF felles lister i en rekke fylker og kommuner og en gjenforeningsprosess ble startet. I 1988 ble de to partiene gjenforent på en ekstraordinær samlingskongress.
Phylloporia bistrigella

Utseende

En liten (vingespenn 7 – 8 mm), brungrå møll med hvite tverrbånd på vingene. Den er helt ulik de andre flekkmøllene som forekommer i Norge, men ligner overflatisk sterkt på møll i familien grasmøll (Elachistidae), som den imidlertid ikke er i slekt med. De skiller sge fra grasmøllene ved at den har oppstående, hårlignende skjell på hodet. Antennene er trådformede hos begge kjønn, mørkbrune og omtrent halvparten så lange som forvingen. Hodet er kledt med hvite, oppstående, hårlignende skjell. Kroppen og forvingen er mørkt brungrå med svak messingglans, i vingespissen ofte også et hint av purpur. Forvingen har to smale, hvite tverrbånd. Bakvingen er ganske smal, grå med lange, grå hårfrynser. Larven er lysgul, den grønne tarmen skinner gjennom. Hodet er brunt. Den er nesten helt uten bein, og grensene mellom kroppsleddene er innsnørte slik at den ser perlekjede-formet ut.

Levevis

Denne arten finnes på fuktige steder der det vokser bjørk (Betula spp.). Hunnen legger et egg nær spissen på et bjørkeblad, og den nyklekte larven lager en buktende gangmine inne i bladet. Denne utvides etter hvert til en flekkmine. Senere skjærer larven u bladbiter og lager et hylster som den lever inne i resten av larvetiden. De voksne møllene flyr fra slutten av mai til begynnelsen av juli.

Utbredelse

Den er utbredt i Mellom- og Nord-Europa østover til Uralfjellene. I Norge er den utbredt i Sør-Norge men også i Nordland og Troms, den synes å mangle i deler av Midt-Norge.
Bodil Biørn

Bakgrunn

Bodil Biørn kom fra en rik rederfamilie. Hun siktet seg inn mot å bli konsertsangerinne, men fikk ved 25 års alder en religiøs kallelse, og begynte å utdanne seg til sykepleier ved Diakonissehuset i Kristiania. Hun ble i Tyskland ferdigutdannet sykepleier i 1905 og ble sendt til utlandet for misjonering av Kvinnelige Misjonsarbeidere.

Misjonær blant armenerne i Det osmanske rike, vitne til forfølgelsene

Hun arbeidet først som misjonssykepleierske i Mezereh i Kharberd-provinsen i Det osmanske rike (den østlige av dagens Tyrkia), men er særlig kjent i forbindelse med at hun derpå reiste til den osmanske byen Muş. Hun fortsatte der det arbeidet som var blitt påbegynt av tyske misjonærer og utvidet blant annet en poliklinikk til et hospital med ti sengeplasser. Hun overtok etterhvert ledelsen av stasjonen, og drev videre det barnehjem som var opprettet for piker og gutter. I tillegg var det også en skole der unge piker og gifte kvinner fikk lære å lese, skrive og regne. Sammen med henne var også den svenske hjelpearbeideren Alma Johansson. 
Etter å ha opplevd krigens grusomheter på nært hold, som hun dokumenterte i sin dagbok og i fotografier, som  ødeleggelsen av hele den armenske bydelen hvor store deler av befolkningen, hennes nære medarbeidere og barna i barnehjemmet døde eller ble drept, reiste hun hjem til Norge i 1917.

I Armenia og i Syria

Hun tok seg også av armenske foreldreløse i Libanon og Konstantinopel. 
I 1921 reiste hun til den nyopprettede armenske republikk, nærmere bestemt til Alexandropol (nå Gjumri), og startet et barnehjem, ved navn Lusaghbyur, for penger som var innsamlet i Norge. Hun ble kastet ut derfra av bolsjevikene i 1924, rett etter at Armenia var blitt del av Sovjetunionen. Bolsjevikene tillot ikke kristne organisasjoner å drive barnehjem og misjonering. 
Etter dette reiste Biørn videre til Aleppo i Syria og opprettet et nytt barnehjem og en poliklinikk som hun drev til 1934 da hun reiste hjem til Norge for godt.

Innsats for armenerne hjemmefra Norge

Helt til sin død fortsatte hun, gjennom innsamlinger, avisartikler og foredrag, sin humanitære innsats for å hjelpe armenske flyktninger og foreldreløse barn som hadde overlevd første verdenskrig og tvangsdeportasjonen i 1915.

Bodil Biørns fotografier

Bodil Biørns fotografier fra flere tiårs opphold i Armenia og tilstøtende områder er tilgjengelige hos Riksarkivet.

Minneplate i Jerevan i Armenia

Sommeren 2008 ble det avduket en minneplate over Bodil Biørn ved The Armenian Genocide Museum-Institute i Jerevan.
Volgatyskere

Volgatyskere, også kjent som russlandstyskere, var etniske tyskere som levde langs Volgaelven i den sørøstlige delen av europeisk Russland, rundt Saratov og videre sør. Volgatyskerne er etterkommere av tyskere som innvandret til Russland på 1700-tallet, og fikk beholde sitt språk, kultur, tradisjoner, og kirker. I løpet av 1800-tallet og 1900-tallet emigrerte mange til Nord- og Sør-Dakota, og andre stater i Vest-USA, samt Canada og Sør-Amerika (hovedsakelig Argentina og Brasil). 
De fikk en egen autonom sovjetrepublikk i 1924 (Volgatyskernes autonome sosialistiske sovjetrepublikk). Etter den tyske invasjonen av Sovjetunionen i 1941 ble volgatyskerne sett på som potensielle kollaboratører. Republikken ble oppløst og innbyggerne ble deportert til Sentral-Asia og Sibir, hvor mange tusen døde. Etter krigen ble noen tyskere fordrevet til Vesten. Ved slutten av 1980-årene flyttet mange etniske tyskere som fortsatt befant seg i Sovjetunionen til Tyskland.
Vancouver Olympic/Paralympic Centre

Vancouver Olympic/Paralympic Centre, eller Vancouver Olympic Centre, er et nybygd sportssenter  og curlingbane ved  Hillcrest Park i Vancouver, Britisk Columbia, Canada. Byggingen av arenaen startet i mars 2007, og ble ferdigstilt til Junior-VM i curling i 2009, selv om ikke hele arenaen var ferdig. Under Vinter-OL 2010 hadde den en kapasitet på 6000 tilskuere og huser curlingturneringen.

Etter Vinter-OL 2010

Etter Vinter-OL og de paralympiske leker, kommer arenaen til å bygges om til å bli en flerbrukshall, og kommer til å inneholde blant annet en ishockeybane, en sportshall, et bibliotek og åtte curlingbaner.
Addis Zemen

Addis Zemen (ge'ez: አዲስ ዘመን, «Addis tidende») er en dagsavis som siden 1960-tallet utgis i Etiopias hovedstad Addis Abeba. Avisen skrives på amharisk.
Fra 1987, under Mengistu Haile Mariams regime, var avisen organ for det marxistiske Etiopias arbeiderparti. Etter regimeskiftet i 1991 er avisen ikke lenger partiavis, men fremdeles kontrollert av regjeringen.
Bulls Press

Bulls Press er et frittstående nordisk medieselskap . Bulls Press syndikerer tegneserier, bilder, kryssord, aktivitetsmatriale, grafikk, værvarsel, føljetonger, film- og TV-rettigheter, og retter seg primært til dags- og ukepressen, forlagshus, reklamebyråer og utgivere av digitale og nettbaserte produkter.
Selskapet ble startet som et presseagentur av nordmannen Cornelius Bull i 1929. En av de første produktene som ble syndikert, var tegneserien Knoll & Tott (Katzenjammer Kids). Virksomheten ble kort tid etter etableringen flyttet til Sverige. I dag eies Bulls Press av familien Steinsvik i Stockholm.
Bulls Press representerer blant annet King Features Syndicate, The Walt Disney Company, Camera Press, McClatchy Tribune (MCT) og Sveriges meteorologiska och hydrologiska institut (SMHI). 
Blant tegneseriene Bulls Press representerer er Hårek, Zits, Billy, Donald Duck, Fantomet, Kollektivet, EON, Oppgulp, Rex Rudi, Campus, Helt Nils, Sølvpilen, Mummitrollet, Mandrake, Pels & Poter, Lagunen, Ernie, Bizarro, Modesty Blaise, Agent X9, Rip Kirby og flere.
Bulls Press arbeider i dag på tolv markeder, ut fra ni lokale kontorer, blant disse Oslo.
Baccio D'Agnolo

Baccio D'Agnolo, født Bartolomeo Baglioni (født omkring 1460, død 6. mars 1543), var en florentinsk treskjærer, billedhugger og arkitekt. 
Han var kjent som Baccio (en forkortelse for Bartolommeo) og d'Agnolo (sønn av Angelo, farens navn). Han begynte som treskjærer, og mellom 1491 og 1502 utførte han mye av de dekorative utskjæringene i kirken Santa Maria Novella og Palazzo Vecchio i Firenze. Etter å ha opparbeidet seg et rykte som billedhugger, ser det ut til at han begynte å konsentrere seg om arkitektur. Han studerte i Roma, selv om den korrekte dato er usikker; men i begynnelsen av det 16. århundre var han engasjert med arkitekten Simone del Pollaiolo i å gjenopprette Palazzo Vecchio, og i 1506 fikk han i oppdrag å fullføre trommen til kuppelen til kirken Santa Maria del Fiore. Det sistnevnte arbeidet ble allikevel avbrutt på grunn av motvirkende kritikk fra Michelangelo, og den forble ufullført.
Baccio d'Agnolo gjorde også utkast til Villa Borghese og Bartolini-palasset, samt andre store palasser og villaer. Bartolini-palasset var det første huset som ble gitt frontispisekolonner til dørene og vinduene, tidligere begrenset til kirken; han ble latterliggjort av florentinerne for denne nyskapning. Et annet mye beundret arbeide var kampanilen til kirken Santo Spirito. Hans arbeidsverksted var tilholdsstedet til de mest berømte kunstnere på den tiden, Michelangelo, Andrea Sansovino, brødrene Antonio da Sangallo den eldre og Giuliano da Sangallo, og den unge Rafael. Han døde i 1543, og forlot tre sønner, alle arkitekten, der den mest kjente var Giuliano D'Agnolo. 
Giorgio Vasari nevner Baccio i volum IV av hans Vite.
Dongguk University

Dongguk University (koreansk: 동국대학교; hanja: ; 東國大學校) er et privat universitet i Sør-Korea, som er basert på buddhisme. Universitetet har campuser i Seoul, Goyang, Gyeongju og Los Angeles, USA. Det driver to tilknyttede sykehus for vestlig medisin, og fire for tradisjonell østlig medisin, et generisk begrep som innbefatter tradisjonell Koreansk medisin.
Rhomborhina fuscipes

Utseende

En middelsstor (ca. 25 millimeter), avlang, skinnende grønn gullbasse. Hos denne slekten har ikke hannene noe fremspring i pannen, hodet er flatt og avlangt firkantet. Arten er forholdsvis slank og langbeint, og oversiden er kraftig og ganske tett punktert.

Utbredelse

Arten lever i Vietnam og Kina (Shaanxi).